কক্সবাজার নিউজ ডটকম (সিবিএন) এর শিক্ষা সম্পাদক হলেন মাহবুবুর রহমান

সিবিএন ডেস্ক:

কক্সবাজার নিউজ ডট কম (সিবিএন) সম্প্রতি তাদের শিক্ষা সম্পাদক হিসেবে মোহাম্মদ মাহবুবুর রহমানকে মনোনীত করেছে। কক্সবাজার জেলার রামু উপজেলার রাজারকুল ইউনিয়নের দেয়াংপাড়ায় ১৯৯৮ সালের ১৫ সেপ্টেম্বর জন্ম নেওয়া এই প্রতিভাবান তরুণ ইতোমধ্যে তার অসাধারণ কর্মদক্ষতা ও প্রচেষ্টার মাধ্যমে শিক্ষাক্ষেত্রে একটি বিশেষ স্থান তৈরি করেছেন। পিতা নজির আহমদ এবং মাতা ফাতেমা বেগমের সন্তান মাহবুবুর রহমান শৈশব থেকেই শিক্ষার প্রতি গভীর আগ্রহী ছিলেন।
মোঃ মাহবুবুর রহমানের পিতা নজির আহমদ কক্সবাজার জেলার একজন কিংবদন্তি শিক্ষক। তিনি কক্সবাজারের খুনিয়াপালং ইউনিয়নের দারিয়ার দীঘি সরকারি প্রাথমিক বিদ্যালয়ে প্রধান শিক্ষক হিসেবে কর্মরত ছিলেন এবং তিনবার জেলার শ্রেষ্ঠ শিক্ষকের স্বীকৃতি পাওয়ার পাশাপাশি ২০১০ সালে জাতীয় পর্যায়ে বিজয় দিবস স্বর্ণপদক অর্জন করে শিক্ষাক্ষেত্রে অনন্য দৃষ্টান্ত স্থাপন করেন। বাবার এই সাফল্য ও অবদান দেখে অনুপ্রাণিত হয়ে মাহবুবুর রহমানও শিক্ষা ক্ষেত্রে আত্মনিয়োগ করেন। বাবার আদর্শ অনুসরণ করে তিনি কক্সবাজারের শিক্ষার্থীদের উন্নত ভবিষ্যত নিশ্চিত করতে নিবেদিতভাবে কাজ করে চলেছেন।

২০১৭ সাল থেকে মোঃ মাহবুবুর রহমান কক্সবাজারের বিভিন্ন ইংরেজি ভাষা প্রশিক্ষণ কেন্দ্রে প্রশিক্ষক হিসেবে কাজ শুরু করেন। বর্তমানে তিনি কক্সবাজারের অন্যতম স্বনামধন্য ইংরেজি ভাষা প্রশিক্ষণ কেন্দ্র প্যাসিফিক এডুকেশন কাউন্সিল-এর পরিচালক ও প্রধান প্রশিক্ষক হিসেবে দায়িত্ব পালন করছেন। তার দক্ষ নেতৃত্বে বহু শিক্ষার্থী ইংরেজি ভাষায় দক্ষতা অর্জন করে দেশ-বিদেশে নিজেদের সাফল্যের পরিচয় দিয়েছে।

শুধু দেশেই নয়, আন্তর্জাতিক পর্যায়েও মাহবুবুর রহমান তার দক্ষতা প্রমাণ করেছেন। একজন ইংরেজি সাবটাইটেল লেখক এবং অনুবাদক হিসেবে তিনি আন্তর্জাতিক সংবাদমাধ্যম সিএনএন ইন্টারন্যাশনাল এবং কানাডার ফিল্মমেকিং টিমের সঙ্গে কাজ করেছেন। পাশাপাশি, আন্তর্জাতিক সাংবাদিকদের দোভাষী হিসেবে এবং Translators Without Borders (TWB)-এর সদস্য হিসেবে তার কার্যক্রম প্রশংসিত হয়েছে।

জেলা ও জাতীয় পর্যায়ে উপস্থাপনায় পুরস্কৃত মোঃ মাহবুবুর রহমান তার সৃজনশীলতা ও নেতৃত্বগুণ দিয়ে কক্সবাজারের শিক্ষাক্ষেত্রে এক নতুন অধ্যায়ের সূচনা করেছেন। শিক্ষা সম্পাদক হিসেবে তার নিয়োগ কক্সবাজার নিউজ ডট কমের জন্য একটি গুরুত্বপূর্ণ সংযোজন।

মোঃ মাহবুবুর রহমান ভবিষ্যতে শিক্ষাক্ষেত্রে মৌলিক পরিবর্তন আনার লক্ষ্য নিয়ে কাজ করার অঙ্গীকার করেছেন। তিনি কক্সবাজারের শিক্ষার্থীদের আন্তর্জাতিক মানের সুযোগ-সুবিধা প্রদানের পাশাপাশি তাদের দক্ষতা ও আত্মবিশ্বাস বাড়াতে নিরলস প্রচেষ্টা চালিয়ে যাচ্ছেন।
শিক্ষা সম্পাদক হিসেবে মনোনীত করায় কক্সবাজার নিউজ ডট কম পরিবারের প্রতি কৃতজ্ঞতা প্রকাশ করেছেন মোঃ মাহবুবুর রহমান এবং তাঁর নেতৃত্বে কক্সবাজারের শিক্ষাক্ষেত্রে নতুন দিগন্ত উন্মোচিত হবে বলে মনে করছে সিবি্এন।