আনন্দ-উচ্ছ্বাসে সাংবাদিক সংসদ, কক্সবাজারের পারিবারিক মিলনমেলা সম্পন্ন

নিজস্ব প্রতিবেদক:

ব্যাপক উৎসাহ-উদ্দীপনার মধ্য দিয়ে তরুণ প্রজন্মের সাংবাদিক সংগঠন সাংবাদিক সংসদ, কক্সবাজার-এর পারিবারিক মিলনমেলা-২০২৫ সম্পন্ন হয়েছে।

শনিবার (১ ফেব্রুয়ারি) সকালে কক্সবাজার শহরের শহীদ মিনার প্রাঙ্গণ থেকে যাত্রা শুরু করে মেঘ-পাহাড়ের দেশ বান্দরবানের নাইক্ষ্যংছড়ি পর্যটন লেকে পৌঁছায় অংশগ্রহণকারীরা। সেখানে দিনব্যাপী নানা কর্মসূচির মধ্য দিয়ে মিলনমেলা অনুষ্ঠিত হয়।

মিলনমেলাকে ঘিরে সংগঠনের সদস্য ও তাদের পরিবারের মধ্যে ছিল আনন্দ-উচ্ছ্বাস। ১৫০ পরিবারের উপস্থিতিতে আনন্দ, আড্ডা, উন্মুক্ত ভ্রমণ, ছোট-বড় সবার খেলাধুলায় মুখর হয়ে ওঠে আয়োজনটি। সাংস্কৃতিক অনুষ্ঠান, র‌্যাফেল ড্র ও স্বজনদের আবেগ-উচ্ছ্বাস মিলনমেলার প্রাণ আরও বাড়িয়ে তোলে।

একই দিন বিকেলে সাংবাদিক সংসদ, কক্সবাজার-এর সভাপতি এম.এ. আজিজ রাসেল-এর সভাপতিত্বে এবং সাধারণ সম্পাদক বলরাম দাশ অনুপম-এর সঞ্চালনায় পুরস্কার বিতরণ অনুষ্ঠান অনুষ্ঠিত হয়।

অনুষ্ঠানে প্রধান অতিথি ছিলেন নাইক্ষ্যংছড়ি উপজেলা পরিষদের সাবেক চেয়ারম্যান অধ্যাপক তোফায়েল আহমদ। তিনি বলেন, “সাংবাদিকরা জাতির আয়না। সমাজের সকল অন্যায়-অসঙ্গতি সাহসের সঙ্গে তুলে ধরতে হবে এবং নিপীড়িত মানুষের পক্ষে কথা বলতে হবে। তবেই একটি কল্যাণকর রাষ্ট্র গঠন সম্ভব।”

সভাপতি এম.এ. আজিজ রাসেল বলেন, “সবাইকে নিয়ে মিলনমেলা উদযাপন করতে পেরে নিজেকে ধন্য মনে করছি। এই সফল আয়োজনের কৃতিত্ব সকল সদস্যের, যারা মূল্যবান সময় ব্যয় করেছেন।”

পরে সন্ধ্যায় অংশগ্রহণকারীরা পুনরায় কক্সবাজার ফিরে আসেন।